མཐོ་རིས་བདུན་ལྡན་རྟེན་བཟང་ལེགས་ཐོབ་སྐུ། །འཆད་རྩོད་རྩོམ་ལ་སྤོབས་པ་
དགེ་བའི་གསུང༌། །རིམ་གཉིས་ཏིང་འཛིན་རྣལ་འབྱོར་ལ་གོམས་ཐུགས། །དཔལ་
ལྡན་བླ་མ་དམ་པར་གསོལ་བ་འདེབས། །ལུས་ངག་ཡིད་ཀྱི་སྤྱོད་ཚུལ་མ་ལུས་
པ། །གདུལ་བྱའི་རེ་(༡༠༣བ)བ་སྐོང་བའི་ཡོན་ཏན་གཏེར། །མཆོག་དམན་དབང་པོར་
འཚམ་པའི་འཕྲིན་ལས་ཀྱི། །སྒོ་བརྒྱ་ཕྱོགས་བཅུར་འབྱེད་ལ་གསོལ་བ་འདེབས། །བློ་
ལྡན་བཟང་པོའི་ལས་ཅན་ཚོགས་རྣམས་ལ། །རྒྱ་ཆེན་སྤྱོད་དང་ཟབ་མོ་ལྟ་བའི་
ལམ། །མར་མེ་མཛད་དཔལ་བཞེད་སྲོལ་ལྟར་བསྟན་པས། །དབྱར་མཚོ་ཇི་བཞིན་
འཕེལ་ལ་གསོལ་བ་འདེབས། །སྲིད་པར་འཇིགས་མེད་བཟོད་པའི་གོ་ཆ་ཡིས། །ཐུབ་
པའི་དྲི་མེད་བསྟན་ལ་འགྲོ་བ་རྣམས། །མངོན་པར་བཀྲིས་ནས་ངེས་ལེགས་ལང་ཚོའི་
དཔྱིད། །རབ་སྤེལ་ཡོངས་འདུའི་སྡེ་ལ་གསོལ་བ་འདེབས། །དེང་ནས་ཀུན་མཁྱེན་
ཡེ་ཤེས་གྲོང་ཁྱེར་དུ། །ཞུགས་མིན་དེ་སྲིད་དགེ་བའི་བཤེས་གཉེན་གྱིས། །རྗེས་
བཟུང་མཐོ་རིས་ཐར་པའི་བདེ་བ་ལ། །སྤྱོད་པའི་སྐལ་བ་བཟང་པོར་བདག་བྱིན་
རློབས། །ཞེས་པ་འདི་ཡང་བཤེས་གཉེན་ཆེན་པོ་གྲྭ་པ་མངོན་ཤེས་ཀྱི་གདན་ས་སྤྱན་
གཡས་མཁན་པོ་རྩིས་དཀར་ནག་དང་གསོ་བ་རིག་པའི་གཙུག་ལག་སོགས་གཞུང་
ལུགས་མང་པོ་ཐོས་པའི་སྡོམ་བརྩོན་དམ་ཆོས་རིན་ཅེན་གྱིས་སྐུ་གསུང་ཐུགས་ཡོན་
ཏན་འཕྲིན་ལས་ལ་སྦྱར་བ་འདི་ལྟ་བུ་ཞིག་དགོས་ཞེས་བསྐུལ་བའི་ངོ་མ་ཆོགས་པར་
ཟ་ཧོར་གྱི་བནྡེས་སྦྱར་བའི་ཡི་གེ་པ་ནི་འཇམ་དབྱངས་དཔལ་བཟང་ངོ༌།། །།